שאלה: מה המטרה?: השאלה שלי מתחלקת לשני חלקים: 1. המטרה הכללית היא לתקן עולם במלכות ה. זה ברור. אבל למה??? בשביל מה זה טוב? הרי הקב"ה הוא לא אדם שצריך שיטפחו לו על השכם. 2. בפועל, כל אחד ואחד כאדם יחיד, מה המטרה שלו? איך זה מתבטא בחיי היומיום? כלומר, יש דברים שאנחנו עושים- כגון מצוות, חסד וכדומה - שנראלי שעליהן אין שאלה, כי תמיד אפשר להגיד "ציווי ה " וכל המשתמע מזה. (במחשבה שנייה, אז אם ה ציווה, אז מה? אני חושבת שגם בשביל זה צריך להבין מה מטרתנו בעוה"ז, ואז נבין למה לשמוע בקול ה ) אבל יש גם הרבה דברים אחרים - לימודים, תחביבים, טיולים, קריאה, שמיעת מוזיקה ועוד. אז מה, את כל הדברים הללו עושים רק בשביל התועלת ההנאה האישית שלנו? מצד אחד, לא נראה לי שכל העיסוקים שהם לא קיום מצוות הם שליליים או מיותרים. הרי נבראנו עם הצורך לעשות דברים אחרים, עם רצונות גשמיים והנאות גשמיות. אבל מצד שני - גם לא נראה לי הגיוני שהמטרה של כל הדברים הללו הם הפוגה, לאסוף כוחות ללימוד תורה או משהו כזה. כי: 1. זה רוב החיים שלנו. לא יתכן שרוב הזמן נצבור כוח ורק מיעוטו נשתמש בכוחות שצברנו. 2. הקב"ה יכל לברוא אותנו בלי צורך בעיסוקים האלו. אז אם יש לנו צורך בהם כנראה שיש להם תפקיד משמעותי. 3. נשים לא מחוייבות בלימוד תורה. לא יתכן לומר שלחייהן אין תכלית. אם כך- כשאני קוראת ספר, למשל, או שומעת מוזיקה, מה צריכה להיות המטרה שלי? (ברור שזה לא משהו שכל הזמן חושבים עליו. הרי בסופו של דבר חיים בטבעיות. לא צריך לחשוב כל רגע מה המטרה, אבל כן לדעת מה הכיוון והאם הספר (לצורך העניין) מקרב אותי למה שאני רוצה או לא) דבר נוסף, לפי דברי המסל"ש, המטרה זה לצבור זכויות כדי להגיע לעוה"ב ולזכות בעונג עילאי. זהו? אז כל העבודה הקשה בעוה"ז היא בשביל הנאה? ועוד הנאה שלנו??? אז אם זה אכן כך, אני יכולה להחליט בעצמי באיזו הנאה לבחור! קשה לומר זאת (ועוד על המסל"ש!) אבל ממש קשה לי עם המטרה הזו. היא נראית לי גלותית ביותר: זה כמו לעשות חסד כדי שאני ארגיש טוב עם עצמי. לא בשביל האחר. מקווה שהבהרתי את עצמי.
תשובה: ב"ה לך. שמחתי מאוד לקבל את שאלותיך היפות, לראות את חשיבתך המעמיקה ואת הרצון העז שלך להבין ולהתקדם. ברשותך, אעבור ישירות לשאלותיך אחת לאחת, ואכתוב בקצרה, למרות שהדברים דורשים לימוד מסודר, אין באפשרותי במסגרת זו להאריך, אלא להמליץ לך להשתלב במסגרת לימוד מסודרת בה תוכלי להרחיב את העיון בכל הדברים החשובים האלו. וכעת לתשובות. 1. אכן את צודקת, אך חשוב לדעת שגילוי מלכות ה' בעולם משמעותה תיקון כל העולם, והבאתו אל היעד שלו, שיהיה עולם מתוקן ושלם, בלא קלקולים, בלי פשע ובלי שנאה וכו'. ה' יתברך רוצה להטיב לנו, ולכן הוא יתברך נתן לנו תפקיד זה, שעל ידו אנו נהיה שותפים בבריאה ונזכה לשכר עצום על כך. ודאי שה' יכל לעשות זאת בעצמו, אך רצונו יתברך שאנו נהיה שותפים ובכך נזכה לשכר שמגיע לנו, שכר שלא יגרום לנו בושה שמתלווה עם כל דבר שאדם מקבל בלי שהדבר יגיע לו. 2. לכל אדם יש תפקיד, אך דורש לפעמים שנים של הקשבה פנימית ושל חיפוש כדי להגיע אל היעוד שלך, וכמובן המון תפילות. ובעזרת ה' תזכי שבמשך הזמן הדבר יהיה ברור לך. הדברים לא נמדדים רק על פי הדברים החיצוניים אלא בעיקר על פנימיות הדברים, על האמת שעומדת מאחרי הדברים. 3. התורה והמצוות הן המסגרת שמובילה את האדם אל היעד שלו, וחשוב להתמיד בכך. 4. נשים יש להן עולם הבא אם הן עושות את דבר ה', והעולם הבא שלהן לא פחות מזה של הגברים, שכן הן עושות את מה שהן צריכות. 5. אדם חייב לחיות בטבעיות אחרת הוא יזיק לעצמו ולא יהיו לו כוחות לעשות את מה שהוא צריך. לפעמים היעד והתפקיד של האדם כלול גם מדברים כאלו. 6. אכן דברי המסילת הישרים לא קלים בתחום זה, וכבר העיר על כך הרב קוק זצ"ל בספרו אורות הקודש, והוא אכן מכוון את האדם לאמירות יותר כלליות שיותר מתאימות לדור שלנו. חשוב לדעת שספר מסילת ישרים הוא ספר מוסר שאמור להתאים לרמות הנמוכות ביותר, ולא רק לרמות הגבוהות. אלו הדברים בקצרה, אף שהם דורשים אריכות. המשיכי ללמוד אותם, המשיכי לברר וה' יהיה בעזרך. במידה ואין לך איך אשמח לעזור לך למצוא. בברכת הצלחה רבה הרב יצחק גרינבלט.